Na temelju članka 27. Statuta Grada Zlatara („Službeni glasnik Krapinsko – zagorske županije“ broj 36A/13, 9/18, 9/20, 17A/21) i članka 7. Odluke o javnim priznanjima Grada Zlatara („Službeni glasnik Krapinsko – zagorske županije“ broj: 6/07) Gradsko vijeće Grada Zlatara na 17. sjednici održanoj 11. travnja 2023. godine, donosi

**ZAKLJUČAK**

**o dodjeli javnih priznanja Grada Zlatara za 2023. godinu**

**Članak 1.**

**Plaketa Grada Zlatara**:

1. **Ivica Kadoić,** za posebne zasluge na polju humanosti, 100 davanja krvi.

Obrazloženje: Ivica Kadoić član je Crvenog križa s darovanih 100 bočica krvi, što predstavlja tridesetogodišnji čin odricanja čovjeka u korist zdravlja i života drugog čovjeka, predstavlja najviši moralni i humani čin te naglašeno čovjekoljublje. Dobročinstvo iskazano na ovaj način izuzetno doprinosi ugledu Grada Zlatara u Krapinsko-zagorskoj županiji i cijeloj Republici Hrvatskoj.

1. **Stanko Majdak**, za društveno-politički i kulturni rad.

Obrazloženje: Stanko Majdak cijeli život radi na promociji Grada Zlatara kroz svoj kulturno-književni rad, objavivši tri knjige pjesama i više kolumni povijesnih crtica. Posebno je vezan za Donju Batinu, gdje je član DVD-a Donja Batina preko 50 godina, dobrovoljni davatelj krvi preko 60 puta, te se zalagao za obnovu škole u Donjoj Batini, a inicirao je više projekata vezanih za bolji život i standard svih građana. Od 2013. godine bio je jedan mandat gradonačelnik Grada Zlatara za koje vrijeme je svojim političkim radom i aktivnošću doprinio financijskoj stabilizaciji Grada.

1. **Lovačka udruga "ZAJČEK", Zlatar,** za 140 godina uspješnog djelovanja.

Obrazloženje: Lovačka udruga „Zajček“ Zlatar 2023. godine obilježava 140 godina uspješnog rada. Lovstvo se u Zlataru spominje i niz godina prije službenog početka djelovanja no kao početna godina organiziranog djelovanja ovog društva zabilježena je 1883. godina. Danas je to moderno lovačko društvo koje u svojem djelovanju bilježi napredak u radu, očuvanju prirode i skrbi o divljači. Društvo gospodari lovištem od 6.000 ha i posjeduje lovački dom i više objekata u lovištu. Lovište je bogato divljači što je odraz brige i rada njegovih članova.

**Članak 2.**

**Diploma Grada Zlatara**:

1. **Jasni Polanović, prof,**  za predan rad u Gradskom društvu Crvenoga Križa Zlatar i uspješan stručni rad.

Obrazloženje: Profesorica Jasna Polanović volonterka je Gradskog društva Crvenog križa Zlatar. Kroz godine je vodila programe i projekte za pomoć svim kategorijama stanovništva, a posebno obiteljima koje su u stanju socijalno-zaštitnih potreba, siromaštva i svih problema uzrokovanih siromaštvom. Također, kroz godine uspješno priprema učenike za različita natjecanja, a u 2022. godini jedna je učenica pod njezinim mentorstvom pobijedila na natjecanju Juvenes Translatores za odabir najboljih mladih prevoditelja u Europskoj uniji.

1. **Hrvatsko planinarsko društvo „Oštrc“ Zlatar**, za 100 godina uspješnog djelovanja.

Obrazloženje: Hrvatsko planinarsko društvo „Oštrc“ 2023. godine obilježava 100 godina uspješnog rada. Društvo je neprofitna organizacija koja djeluje od 1923. godine i okuplja članove svih dobnih skupina u cilju poticanja, razvijanja i unapređenja sportsko-planinarske rekreacije. Organiziranjem planinarskih izleta, očuvanjem i obilježavanjem planinarskih puteva i obilaznica, te edukativnim aktivnostima potiču ljubav prema prirodnim ljepotama zlatarskog kraja, ali i šire.

1. **Dobrovoljno vatrogasno društvo Donja Batina,** za 90 godina uspješnog djelovanja.

Obrazloženje: Dobrovoljno vatrogasno društvo Donja Batina 2023. godine obilježava 90 godina uspješnog rada. Društvo je neprofitna organizacija koja od 1933. godine požrtvovno djeluje u području gašenja vatre te zaštiti ljudi i imovine od požara. Osim spašavanja ljudi i imovine, društvo sudjeluje na raznim natjecanjima, vatrogasnim igrama, provodi radne akcije te provodi edukacije po školama kako bi mlade podučili važnosti prevencije požara.

**Članak 3.**

Ovaj zaključak objavit će se u „Službenom glasniku Krapinsko – zagorske županije“.

KLASA: 061-01/23-01/01

URBROJ: 2140-07-01-23-7

Zlatar, 11. travnja 2023.

PREDSJEDNICA

Danijela Findak